AOT บวกกว่า 2% ขานรับผู้บริหารย้ำกำไรปีนี้โตนิวไฮ โบรกฯเคาะเป้า 80 บ.ดันอัพไซด์พุ่ง 27%
AOT บวกกว่า 2% ขานรับผู้บริหารย้ำกำไรปีนี้โตนิวไฮ โบรกฯเชียร์ซื้อเคาะเป้า 80 บ.ดันอัพไซด์พุ่ง 27% โดยปิดตลาดวันนี้อยู่ที่ 63 บาท บวก 1.50 บาท หรือ 2.44% สูงสุดที่ 63.25 บาท ต่ำสุดที่ 61.25 บาท ด้วยมูลค่าซื้อขาย 1.51 พันล้านบาท
23 พ.ย. 2561

ผู้สื่อข่าวรายงานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ปิดตลาดวันนี้ (23 พ.ย.) อยู่ที่ 63 บาท บวก 1.50 บาท หรือ 2.44% สูงสุดที่ 63.25 บาท ต่ำสุดที่ 61.25 บาท ด้วยมูลค่าซื้อขาย 1.51 พันล้านบาท

ทั้งนี้ ราคาหุ้น AOT ปรับตัวขึ้น หลังผู้บริหารเปิดเผยถึงแนวโน้มผลการดำเนินงานปี 2561 ว่าจะยังคงเติบโตทำจุดสูงสุดใหม่ แม้จะมีปัจจัยลบในเรื่องของตัวเลขนักท่องเที่ยวที่ลดลงในช่วงเดือน ก.ย.-ต.ค.ที่ผ่านมา ซึ่งทางบริษัทได้มีการประเมินมาตั้งแต่ในช่วงต้นปีแล้วว่าการเติบโตของตัวเลขนักท่องเที่ยวในปีนี้จะอยู่ที่ระดับ 8-9% ซึ่งเป็นไปตามการประเมินที่หากมีการเติบโตระดับนี้จะมีแผนรองรับเพื่อหนุนให้ผลการดำเนินงานเติบโตตามเป้าหมายที่วางไว้ ตามที่ได้รายงานไปก่อนหน้านี้ “นิตินัย” เรียกความเชื่อมั่น! ย้ำผลงาน AOT ไตรมาส 4 “นิวไฮ” แม้ตัวเลขนักท่องเที่ยวหดตัว
ด้าน บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ แนะนำ “ซื้อ” AOT ให้ราคาเป้าหมาย 80 บาท/หุ้น มองว่าการยกเลิกค่าธรรมเนียมวีซ่า ยังไม่เพียงพอต่อให้เกิดการฟื้นตัวของนักท่องเที่ยวจีน แต่น่าจะเป็นปัจจัยบวกต่อนักท่องเที่ยวเอเซียในช่วงสั้น และคาดประเด็นการเลื่อนสนามบินเทอมินัล 2 จะไม่มีผลต่อประมาณการของบล.ซีจีเอส-ซีไอเอ็มบี ทั้งนี้ AOT ซื้อขายอยู่ที่ระดับ 22 เท่า EV/EBITDA ซึ่งน่าสนใจในการลงทุน เมื่อเทียบกับอัตราการเติบโตในปี 21-22
อนึ่ง จากราคาล่าสุดที่ 63 บาท ส่งผลให้ AOT มีอัพไซด์จากราคาเป้าหมายที่ 80 บาท อยู่ 26.98%